**Ajka Város Önkormányzata Képviselő-testületének .../2022. (XI. 24.) önkormányzati rendelete**

**a veszélyhelyzet időtartama alatt a közvilágítás üzemeltetésével kapcsolatos szabályokról**

Ajka Város Önkormányzata Képviselő-testülete Magyarország Alaptörvénye 32. cikk (1) bekezdésében, a veszélyhelyzet során a közvilágítás üzemeltetésével kapcsolatos szabályokról szóló 449/2022. (XI.9.) Korm. rendelet 4. §-ában kapott felhatalmazás alapján, a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 2. pontjában meghatározott feladatkörében eljárva a következőket rendeli el:

**1. §**

(1) Ajka Város Önkormányzata (a továbbiakban: Önkormányzat) az Ukrajna területén fennálló fegyveres konfliktusra, illetve humanitárius katasztrófára tekintettel, valamint ezek magyarországi következményeinek az elhárítása és kezelése érdekében veszélyhelyzet kihirdetéséről és egyes veszélyhelyzeti szabályokról szóló 424/2022. (X. 28.) Korm. rendelet szerinti veszélyhelyzet ideje alatt (a továbbiakban: veszélyhelyzet), Ajka város üzemeltetésével kapcsolatos rezsiköltségek csökkentése érdekében Ajka közigazgatási területén található egyes közterületi díszvilágosításokat átmenetileg szünetelteti.

(2) A közterületi díszvilágosítást biztosító, veszélyhelyzet időtartama alatt időszakosan szüneteltetett lámpatestek felsorolást a rendelet 1. melléklete rögzíti.

**2. §**

(1) Az Önkormányzat a rendkívül indokolt esetben a veszélyhelyzet időtartamára a település közvilágítási rendszerével kapcsolatban az 1. § (1) bekezdésében rögzítetteken kívül az alább felsorolt, további korlátozó intézkedésről dönthet:

*a)* csökkentheti a közvilágítási szolgáltatás időtartamát,

*b)* csökkentheti a közvilágítási rendszerben meglévő működő lámpatestek számát.

(2) Az (1) bekezdésben felsorolt tárgykörökben a Képviselő-testület által átruházott hatáskörben a polgármester dönt.

(3) Az (1) bekezdés alapján hozott döntés nem eredményezheti a lakosság biztonságának és a közlekedés biztonságának jelentős csökkenését, továbbá nem eredményezhet vagyonvédelmi veszélyhelyzetet.

(4) Indokolt esetben az 1. § (1) bekezdésében és a 2. § (1) bekezdés a), b) pontjában felsorolt korlátozó intézkedéseknek a rendelet hatályvesztését megelőző megszüntetéséről a Képviselő-testület által átruházott hatáskörben eljárva a polgármester dönt.

**3. §**

Az Ajkai Közös Önkormányzati Hivatal

*a)* a jelen rendelet alapján a település közvilágítási rendszerére vonatkozó korlátozó döntésekről, a döntések által érintett műszaki berendezésekről nyilvántartást vezet,

*b)* a közvilágítási rendszer működtetésére vonatkozó üzemeltetési szerződés szükség szerinti módosítása érdekében eljár,

*c)* közterületi csoportja a rendőrség illetékes szerveivel együttműködve fokozott ellenőrzést végez a díszvilágítás megszüntetésével érintett területeken,

*d)* figyelemmel kíséri a korlátozó intézkedések eredményét, társadalmi, műszaki, pénzügyi, költségvetési hatását.

**4. §**

Ez a rendelet 2022. november 25-én lép hatályba.

**Ajka, 2022. november 23.**

**Schwartz Béla s.k. Dr. Jáger László s.k.**

**polgármester címzetes főjegyző**

**A rendelet kihirdetésének időpontja: 2022. november 24.**

*1. melléklet*

**A közterületi díszvilágosítást biztosító, veszélyhelyzet időtartama alatt időszakosan szüneteltetett lámpatestek felsorolása**

|  |  |  |
| --- | --- | --- |
| **TERÜLET** | **UTCA** | **REFLEKTOROK SZÁMA** |
| Gyepesi Templom | Fő út (8-astól Északra) | 4 |
| Rendeki Templom | Rendeki út | 5 |
| Tósoki templom | Szent István utca | 4 |
| Tósoki templom | Batthyány tér | 3 |
| Templom Domb | Kossuth-Petőfi utca | 41 |
| Lovas szobor díszvilágítása | Csingeri út | 2 |
| **Összesen** |  | **59** |

Részletes indokolás

**Az 1–4. §-hoz**

**1.§-hoz**: A szakasz a közterületi közvilágítási rendszer részét képező díszvilágítás átmeneti, a veszélyhelyzet időtartamára szóló szüneteléséről szóló döntést tartalmazza.

**2.§-hoz:** A szakasz felsorolja azokat a közvilágítási rendszert érintő korlátozó intézkedéseket, amelyeket a polgármester hozhat meg átruházott hatáskörben eljárva.

**3.§-hoz:** A rendelkezés rögzíti az önkormányzati hivatal nyilvántartási és intézkedési feladatait.

**4. §-hoz**: A rendelet hatálybalépésének és hatályvesztésének időpontját rögzíti.

**Ajka, 2022. november 23.**

**Dr. Jáger László**

**címzetes főjegyző**